AIŠKINAMASIS RAŠTAS

Dėl pavedimo savivaldybės kontrolieriui parengti išvadą

**1. Parengto tarybos sprendimo projekto tikslai ir uždaviniai**

Molėtų rajono savivaldybės tarybos 2018 m. spalio 25 d. sprendimu Nr. B1-237 "Dėl investicinio projekto "Molėtų gimnazijos pastato ir jo inžinerinių sistemų fizinių ir energinių savybių gerinimas" įgyvendinimo" buvo pritarta, kad Molėtų rajono savivaldybės valdoma įmonė UAB „Molėtų švara“ įgyvendintų investicinį projektą „Molėtų gimnazijos pastato ir jo inžinerinių sistemų fizinių ir energinių savybių gerinimas“. Projekto įgyvendinimui UAB „Molėtų švara“ gautų 709217 eurų lengvatinę paskolą pagal Lietuvos Respublikos finansų ministerijos ir Lietuvos Respublikos aplinkos ministerijos įsteigto Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“. Kreditoriai suteiktų lengvatinę paskolą UAB „Molėtų švara“, jei Molėtų rajono savivaldybė suteiktų garantiją Molėtų rajono savivaldybės valdomai įmonei.

2019 m. sausio 15 d. gautas AB „Šiaulių bankas“ raštas „Dėl sprendimo finansuoti“. Kreditorius informuoja, kad UAB „Molėtų švara“ galėtų suteikti kreditą projekto finansavimui su nurodytomis preliminariomis sąlygomis. Viena iš nurodytų sąlygų yra kaip užtikrinimo priemonė - 100 procentų Molėtų rajono savivaldybės garantija.

Lietuvos Respublikos vietos savivaldos įstatyme numatyta, kad savivaldybės taryba, turėdama savivaldybės kontrolieriaus (Kontrolės ir audito tarnybos) išvadą, gali primti sprendimus dėl garantijų suteikimo ir laidavimo kreditoriams už savivaldybės kontroliuojamų įmonių imamas paskolas.

Pagal 2019 m. valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio 3 punktą, savivaldybės prisiimti įsipareigojimai pagal garantijas dėl savivaldybės valdomų įmonių prisiimtų, bet dar neįvykdytų įsipareigojimų grąžinti kreditoriams lėšas pagal paskolų sutartis, finansinės nuomos (lizingo) sutartis, kitus įsipareigojamuosius skolos dokumentus negali viršyti 10 procentų šiame įstatyme nurodytų prognozuojamų savivaldybės biudžeto pajamų.

2019 METŲ SAVIVALDYBĖS PRISIIMTI ĮSIPAREIGOJIMAI PAGAL GARANTIJAS

tūkst. eurų

|  |  |  |  |
| --- | --- | --- | --- |
| Eil. Nr. | Rodikliai | 2019 m. | |
| 1. | 2019 m. savivaldybės biudžeto prognozuojamos pajamos | 10329 | |
| 2. | 2019 metų finansinių rodiklių patvirtinimo įstatymo 12 straipsnyje nustatyti savivaldybių garantijų suteikimo limitai: | Limitas | Faktiškai  2018-12-31 |
| 2.1. | savivaldybės prisiimti įsipareigojimai pagal garantijas negali viršyti 10 procentų nurodytų prognozuojamų savivaldybės biudžeto pajamų. | 1032,9 | 160,7 |

Šiuo metu Molėtų rajono savivaldybė yra suteikusi garantiją UAB "Utenos regiono atliekų tvarkymo centras". 2018 m. gruodžio 31 d. duomenimis paskolos likutis tenkantis Molėtų savivaldybei yra 160,7 tūkst. Eur (2019 m. sausio 9 d. UAB "Utenos regiono atliekų tvarkymo centras" raštas Nr. S-4 "Dėl informacijos pateikimo").

UAB "Molėtų švara" investiciniam projektui įgyvendinti reikalinga 709217 Eur suma. Lengvatinės paskolos sąlygos:

1. 100 proc. lengvatinės paskolos gali būti skiriama Projektui įgyvendinti jeigu lengvatinės paskolos gavėjas yra savivaldybės įmonė (UAB „Molėtų švara“);

2. paskolos terminas 10 metų;

3. lengvatinės paskolos palūkanos: 53% paskolos taikoma 1,3 proc. + 6 mėn. EURIBOR (šiuo metu neigiama reikšmė, tad skaičiuojama, kad EURIBOR lygus 0) ir 47 proc. paskolos taikoma 0 + 6 mėn. EURIBOR (šiuo metu neigiama reikšmė, tad skaičiuojama, kad EURIBOR lygus 0).

Jei Molėtų rajono taryba pritartų UAB "Molėtų švara" garantijos suteikimui, 2019 m. Molėtų rajono savivaldybės suteiktų įsipareigojimų pagal garantijas suma būtų 869,9 tūkst. Eur, t.y. 8,4 procento nuo 2019 m. prognozuojamų savivaldybės biudžeto pajamų.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Įmonės pavadinimas | Įsipareigojimų  suma 2018 m. gruodžio 31 d. | Planuojami įsiparei-gojimai | Įsipareigojimų ir planuoja-mų  įsipareigo-jimų suma | 2019 m. prognozuojamos savivaldybės pajamos | Planuojamas įsipareigojimų  pagal garantijas procentas  nuo prognozuojamų pajamų |
| 1. | UAB "Utenos regiono atliekų tvarkymo centras" | 160,7 |  | 160,7 | 10329 | 8,4 |
| 2. | UAB "Molėtų švara" |  | 709,2 | 709,2 |
| Iš viso: | | **160,7** | **709,2** | **869,9** |

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymas;

Lietuvos Respublikos biudžeto sandaros įstatymas;

Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatymas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – savivaldybės administracija gavusi teigiamą savivaldybės kontrolieriaus išvadą, galės rengti savivaldybės tarybos sprendimo projektą dėl garantijos suteikimo UAB "Molėtų švara" ir prisidėti prie investicinio projekto "Molėtų gimnazijos pastato ir jo inžinerinių sistemų fizinių ir energinių savybių gerinimas" įgyvendinimo.

**4. Priemonės sprendimui įgyvendinti**

Garantijos suteikimo galimybės apskaičiavimas, duomenų pateikimas savivaldybės kontrolieriui.

**5. Lėšų poreikis ir jų šaltiniai ( prireikus skaičiavimai ir išlaidų sąmatos)**

Nėra.

**6.Vykdytojai, įvykdymo terminai**

Savivaldybės kontrolierius. Išvadą parengti iki 2019 m. vasario 14 d.